Vincent Conçessao

Vincent Michael Conçessao (Puttur, Britainiar Raj, 1936ko irailaren 28a) indiar elizgizon katolikoa da. 1995etik 1998ra Delhiko apezpiku laguntzailea izan zen, 1998tik 2000ra Agrako artzapezpikua eta 2000tik 2012ra Delhiko artzapezpikua. 2000tik 2004ra Indiako apezpiku-konferentzia katolikoko presidenteordea izan zen.

 Bizitza 
Vincent Michael Conçessao 1936ko irailaren 28an jaio zen Putturren, Hego Kanara barrutian, Karnataka estatuan, klase ertaineko familia bateko zortzi seme-alabetatik bosgarrena. Bere gurasoak, Francis eta Appoline Conçessao, katoliko fededunak ziren. Lehen mailako ikasketak San Frantzisko Xabierkoaren eskolan egin zituen eta bigarren mailakoak, berriz, Putturreko Santa Filomena mutilen eskolan. 1961ean, Mangaloreko Jeppuko San Jose apaizgaitegian sartu zen, eta urte berean aita hil zitzaion. 1961eko abenduaren 4an apaiztu zen Mangaloren.

1962an Conçessao New Delhira joan zen bizitzera, eta han Jessuen Bihotz Guztiz Santuaren katedraleko parrokiako bikario izendatu zuten. 1965ean, Loyola Unibertsitatean (Chicago) sartu zen soziologia ikasteko, eta han masterra lortu zuen. Garapena ere ikasi zuen Kanadako Coady Nazioarteko Institutuaren udako ikastaro batean.

1970ean, Conçessao Delhira itzuli zen eta Delhiko artxidiozesiko Gizarte Ekintzako zuzendari izendatu zuten. Kargu horretan, gaur egun Chetanalaya izena duen erakundea sortu zuen. Erakunde horren bidez, hainbat proiektu egin zituen, hala nola uholdeen biktimei laguntzea, lekualdatuak birgaitzea eta pobreen garapena babestea. Bereziki Delhiko auzo txiroetako biztanleei laguntzen aritu zen. Aldi berean, Vidyajyoti Teologia Eskolako ikasleen egoitzako errektore gisa aritu zen. Indiako apaiz katolikoen konferentziako presidentea ere izan zen. 1991n, New Delhiko Jesusen Bihotz Guztiz Santuaren katedraleko parroko izendatu zuten, eta 1993an Delhiko artxidiozesiko bikario jeneral hautatu zuten.

1995eko otsailaren 3an, Joan Paulo II.a aita santuak Delhiko apezpiku laguntzaile eta Masculako apezpiku titular izendatu zuen. Urte bereko apirilaren 1ean apezpiku-ordenazioa jaso zuen Alan Basil de Lastic artzapezpikuaren eskutik, kontsakratzailekideak Angelo Innocent Fernandes eta Symphorian Thomas Keeprath izanik. To bear witness to the Lord leloa hautatu zuen. 1998ko azaroaren 5ean Agrako artzapezpiku izendatu zuten. Alan Basil de Lastic Delhiko artzapezpikua hil ondoren, Conçessao Delhira itzuli zen eta 2000ko azaroaren 19an artxidiozesi horretako bosgarren artzapezpiku bilakatu zen. 2012ko azaroaren 30ean erretiroa hartu zuen.

Hainbat erlijio-erakundetako partaidea da. 2000 eta 2004 artean Indiako apezpiku-konferentzia katolikoko presidenteordea izan zen. Bete dituen beste kargu batzuk hauek dira: Kristau Batuen Foro Nazionaleko presidentea, Asiako apezpiku-konferentzien federazioko Ebanjelizazio Bulegoko presidentea, Indiako iparraldeko apezpiku-konferentziako presidentea, Erlijio Harmoniarako eta Bake Unibertsalerako Fundazioko lan-presidentea eta Familia Santuaren ospitaleko presidentea.

 Ondorengotza apostolikoa 

 Erreferentziak 

 Kanpo estekak 

Kategoria:Indiako artzapezpikuak
Kategoria:Indiako katolikoak
Kategoria:Joan Paulo II.ak izendatutako apezpikuak
Kategoria:XX. mendeko indiarrak
Kategoria:XXI. mendeko indiarrak